**NACRT**

 Na temelju članka 289. Zakona o socijalnoj skrbi ("Narodne novine", broj 18/22, 46/22 i 119/22) i članka 37. Statuta Grada Šibenika ("Službeni glasnik Grada Šibenika", broj 2/21), Gradsko vijeće Grada Šibenika na \_\_\_\_\_\_sjednici, održanoj \_\_\_\_\_\_ lipnja 2023. godine,

d o n o s i

**O D L U KU**

o socijalnoj skrbi Grada Šibenika

**I. OPĆE ODREDBE**

Članak 1.

(1) Odlukom o socijalnoj skrbi Grada Šibenika (u daljnjem tekstu: Odluka) propisuju se prava iz socijalne skrbi građanima Grada Šibenika propisana Zakonom o socijalnoj skrbi (u daljnjem tekstu: Zakon) i prava iznad standarda propisanih Zakonom, utvrđuju korisnici, uvjeti i način ostvarivanja prava iz socijalne skrbi i korištenje pojedinih socijalnih usluga te druga pitanja značajna za djelatnost socijalne skrbi.

(2) Izrazi koji se koriste u ovoj Odluci, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

(3) Odredbe ove Odluke koje se odnose na bračnu zajednicu primjenjuju se i na izvanbračnu zajednicu.

Članak 2.

Poslove u vezi ostvarivanja prava iz članka 1. obavlja Upravni odjel za društvene djelatnosti (u daljnjem tekstu: Odjel) u suradnji s ostalim upravnim tijelima Grada Šibenika, vjerskim zajednicama, trgovačkim društvima, ustanovama, udrugama i drugim pravnim ili fizičkim osobama.

Članak 3.

Prava propisana ovom Odlukom ne mogu se ostvariti na teret Proračuna Grada Šibenika (u daljnjem tekstu: Proračun), ako je Zakonom ili drugim propisom donesenim na temelju Zakona određeno da se ta prava ostvaruju na teret Republike Hrvatske ili na teret drugih pravnih ili fizičkih osoba.

Članak 4.

Broj korisnika socijalne skrbi, visina novčane pomoći i obuhvat socijalne usluge utvrđen ovom Odlukom mogu biti ograničeni ovisno o stanju sredstava u Proračunu, osim kod ostvarivanja prava na koja je Zakonom obvezana jedinica lokalne samouprave.

Članak 5.

(1) Svaki građanin dužan je brinuti se za zadovoljavanje svojih životnih potreba i životnih potreba osoba koje je po zakonu ili drugoj pravnoj osnovi dužan uzdržavati.

(2) Svaki građanin je svojim radom, prihodom i imovinom dužan pridonositi sprečavanju, otklanjanju ili ublažavanju vlastite socijalne ugroženosti, kao i socijalne ugroženosti članova svoje obitelji, prije svega djece, ali i drugih članova obitelji koji se ne mogu brinuti o sebi.

(3) Korisnik koji ostvaruje prava iz ove Odluke ne može njihovim korištenjem postići bolji materijalni položaj od osobe koja sredstva za život stječe radom ili na temelju prava koja proizlaze iz rada.

Članak 6.

Korisnik koji ostvaruje prava iz Odluke može istovremeno ostvariti više pojedinačnih prava iz socijalne skrbi koja su utvrđena ovom Odlukom, ako njihovo istovremeno ostvarivanje ne proturječi svrsi za koju je namijenjeno ostvarivanje, osim ako ovom Odlukom nije određeno drugačije.

Članak 7.

Prava iz socijalne skrbi utvrđena ovom Odlukom ne mogu se prenositi na drugu osobu ni nasljeđivati.

Članak 8.

Prava iz socijalne skrbi utvrđena ovom Odlukom ne može ostvariti samac ili član kućanstva koji ima u vlasništvu ili suvlasništvu drugi stan ili kuću, osim stana ili kuće koju koristi za stanovanje, a koje može otuđiti ili iznajmiti te koji ima u vlasništvu poslovni prostor.

Definicije pojmova

Članak 9.

Pojedini pojmovi u smislu Zakona imaju sljedeće značenje:

1. *korisnik*je osoba ili kućanstvo koji u sustavu socijalne skrbi ostvaruje naknadu, socijalnu uslugu ili drugi oblik pomoći propisan Zakonom,

2. *samac*je osoba koja živi sama,

3. *kućanstvo*je zajednica osoba koje zajedno žive i podmiruju troškove života,

4. *samohrani roditelj*je roditelj koji živi sam s djetetom, sam skrbi o njemu i sam ga uzdržava,

5. *jednoroditeljska obitelj*je obitelj u kojoj žive dijete odnosno djeca i jedan roditelj,

6. *dijete*je osoba do navršenih 18 godina života,

7. *mlađa punoljetna osoba*je odrasla osoba koja nije navršila 21 godinu života, a ostvaruje naknade i usluge u sustavu socijalne skrb s obzirom na dob,

8. *odrasla osoba*je osoba koja je navršila 18 godina, a nije navršila 65 godina života,

9. *starija osoba*je osoba koja je navršila 65 i više godina života,

10. *dijete s teškoćama u razvoju*je dijete koje zbog tjelesnih, senzoričkih, komunikacijskih, govorno-jezičnih ili intelektualnih teškoća treba dodatnu podršku za razvoj i učenje kako bi ostvarilo najbolji mogući razvojni ishod i socijalnu uključenost,

11. *osoba s invaliditetom*je osoba koja ima dugotrajna tjelesna, mentalna, intelektualna ili osjetilna oštećenja koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s drugima,

12. *osoba potpuno nesposobna za rad*je osoba koju privremeno ili trajno nije moguće uključiti u radne procese, prema propisima o vještačenju i metodologijama vještačenja,

13. *djelomično radno sposobna osoba*je osoba kod koje je utvrđen djelomičan gubitak radne sposobnosti prema propisu o vještačenju i metodologijama vještačenja,

14. *beskućnik*je osoba koja nema mjesto stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje,

15. *osnovne životne potrebe*su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta,

16. *prihod*su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl., ostvaren u tuzemstvu i inozemstvu, umanjen za iznos uplaćenog poreza i prireza,

17. *imovina*su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i u inozemstvu,

18. *socijalna isključenost*je nemogućnost pojedinca da sudjeluje u uobičajenim aktivnostima društva kojemu pripada, zbog čimbenika koji su izvan njegove kontrole,

19. *javni rad*je društveno koristan rad koji se odvija u ograničenom razdoblju te nudi sufinanciranje i financiranje zapošljavanja nezaposlenih osoba iz ciljanih skupina, čiji se program temelji na društveno korisnom radu koji inicira lokalna zajednica ili organizacije civilnog društva.

**II. KORISNICI SOCIJALNE SKRBI**

Članak 10.

(1) Pojam korisnika socijalne skrbi (u daljnjem tekstu: korisnik) određen je Zakonom i ovom Odlukom.

Korisnici socijalne skrbi su:

1. samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima, imovinom, od obveznika uzdržavanja ili na drugi način,

2. dijete bez roditelja ili bez odgovarajuće roditeljske skrbi, dijete žrtva obiteljskog, vršnjačkog ili drugog nasilja, dijete žrtva trgovanja ljudima, dijete rane i predškolske dobi s razvojnim odstupanjem ili razvojnim rizikom, dijete s teškoćama u razvoju, dijete s problemima u ponašanju, dijete bez pratnje koje se zatekne izvan mjesta svog prebivališta bez nadzora roditelja ili druge odrasle osobe koja je odgovorna skrbiti se za njega te dijete strani državljanin koje se zatekne na teritoriju Republike Hrvatske bez nadzora roditelja ili druge odrasle osobe koja je odgovorna skrbiti se za njega,

3. mlađa punoljetna osoba i mlađa punoljetna osoba s problemima u ponašanju,

4. osoba koja je bila korisnik prava na uslugu smještaja ili organiziranog stanovanja, a kojoj je potrebno osigurati stanovanje dok za to traje potreba, a najduže do 26. godine života,

5. trudnica ili roditelj s djetetom do godine dana života, iznimno do tri godine života bez obiteljske podrške i odgovarajućih uvjeta za život,

6. obitelj kojoj je zbog narušenih odnosa ili drugih nepovoljnih okolnosti potrebna stručna pomoć ili druga podrška,

7. osoba s invaliditetom koja nije u mogućnosti udovoljiti osnovnim životnim potrebama,

8. odrasla osoba žrtva obiteljskog ili drugog nasilja te žrtva trgovanja ljudima,

9. osoba koja zbog starosti ili bolesti ne može samostalno skrbiti o osnovnim životnim potrebama,

10. osoba ovisna o alkoholu, drogi, kockanju i drugim oblicima ovisnosti,

11. beskućnik ili

12. druga osoba koja ispunjava uvjete propisane Zakonom.

(2) Odjel određuje osobu koja predstavlja kućanstvo radi ostvarivanja naknada utvrđenih ovom Odlukom.

Članak 11.

(1) Prava iz socijalne skrbi utvrđena ovom Odlukom, izuzevši prehranu u pučkoj kuhinji i uslugu smještaja beskućnika, mogu ostvariti hrvatski državljani s prijavljenim prebivalištem na području Grada Šibenika, azilanti i stranci pod supsidijarnom zaštitom s prijavljenim prebivalištem na području Grada Šibenika te stranci pod privremenom zaštitom i članovi njihovih obitelji, kao i članovi obitelji azilanata i članovi obitelji stranaca pod supsidijarnom zaštitom koji zakonito borave u Republici Hrvatskoj, a kojima je međunarodna zaštita odobrena sukladno Zakonu o međunarodnoj i privremenoj zaštiti.

**III. UVJETI I KRITERIJI ZA OSTVARIVANJE PRAVA IZ SUSTAVA SOCIJALNE SKRBI**

Članak 12.

Prava propisana ovom Odlukom korisnik socijalne skrbi može ostvariti ako ispunjava jedan od sljedećih uvjeta:

a) Socijalni uvjet

b) Uvjet prihoda

Članak 13.

Socijalni uvjet korisnik ispunjava, ako na temelju rješenja Hrvatskog zavoda za socijalni rad, Područni ured Šibenik, ostvaruje pravo na zajamčenu minimalnu naknadu.

Članak 14.

(1) Uvjet prihoda ispunjava korisnik ako nema prihod veći od:

- samac do 300,00 EUR

- dvočlano kućanstvo do 400,00 EUR

- tročlano kućanstvo do 550,00 EUR

- četveročlano kućanstvo do 700,00 EUR

- ako kućanstvo ima više od četiri člana, cenzus prihoda za svakog člana se povećava za 100,00 EUR.

(2) Prihodom u smislu stavka 1. ovog članka smatra se iznos prosječnog mjesečnog prihoda samca ili kućanstva ostvarenog (isplaćenog) u tri mjeseca koja prethode mjesecu u kojem je podnesen zahtjev za ostvarivanje prava, a čine ga sva novčana sredstva ostvarena po osnovi rada, mirovine, primitaka od imovine ili na neki drugi način (primjerice od udjela u kapitalu, kamate od štednje i sl.), ostvaren u tuzemstvu i inozemstvu, umanjen za iznos uplaćenog poreza i prireza.

(3) U prihode samca odnosno kućanstva ne uračunavaju se iznosi s osnova naknada, odnosno pomoći iz socijalne skrbi utvrđeni ovom Odlukom te svi doplatci, naknade i potpore određeni člankom 30. Zakona.

(4) Iznos prihoda iz stavka 2. ovoga članka umanjuje se za iznos koji, prema Zakonu kojim se uređuju obiteljski odnosi, samac ili član kućanstva plaća za uzdržavanje osobe s kojom ne živi.

(5) Nezaposlena radno sposobna osoba može ostvariti prava iz socijalne skrbi utvrđena ovom Odlukom, ako je uredno evidentirana kao nezaposlena osoba pri nadležnoj službi za zapošljavanje.

**IV. PRAVA IZ SUSTAVA SOCIJALNE SKRBI**

Članak 15.

(1) Prava i usluge u sustavu socijalne skrbi Grada Šibenika u smislu ove Odluke su:

1. pravo na naknadu za troškove stanovanja,

2. usluga prehrane u pučkoj kuhinji,

3. usluga smještaja beskućnika u prihvatilište-prenoćište,

4. podmirenje računa komunalne usluge „Zelenog grada Šibenik“ d.o.o. za korisnike zajamčene minimalne naknade,

5. podmirenje komunalne naknade Grada Šibenika korisnicima zajamčene minimalne naknade,

6. pravo na jednokratnu pomoć,

7. pravo na pomoć za podmirenje troškova slobodno ugovorene najamnine,

8. pravo na pomoć za podmirenje troškova boravka djece u predškolskoj ustanovi,

9. pravo na jednokratnu novčanu pomoć za nabavu radnih bilježnica i drugog obrazovnog materijala učenicima osnovnih škola Grada Šibenika,

10. pravo na novčanu pomoć za visokoškolsko obrazovanje (studentske stipendije po socijalnom kriteriju),

11. pravo na socijalnu uslugu – pomoć u kući,

12. pravo na socijalnu uslugu (polu) boravka za starije osobe – organizirane dnevne aktivnosti,

13. pravo na naknadu troškova socijalne mjesečne vozne karte.

(2) Prava i usluge u sustavu socijalne skrbi iz stavka 1. točke 1. - 3. ovog članka utvrđuju se sukladno Zakonu, radi se o zakonskim obvezama i isplaćuju se iz Proračuna.

(3) Prava i usluge u sustavu socijalne skrbi iz stavka 1. točke 4. - 8. ovog članka će se planirati u godišnjem Programu javnih potreba u socijalnoj skrbi, sukladno proračunskim mogućnostima Grada Šibenika za tekuću godinu.

1. Pravo na naknadu za troškove stanovanja

Članak 16.

(1) Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

(2) Troškovi stanovanja odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

(3) Grad Šibenik dužan je u svom Proračunu osigurati sredstva za ostvarivanje prava na naknadu za troškove stanovanja korisnicima prava na zajamčenu minimalnu naknadu.

(4) Iznimno od stavka 3. ovoga članka, dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.

(5) Pravo na naknadu za troškove stanovanja Grad Šibenik dužan je priznati u visini od najmanje 30% iznosa zajamčene minimalne naknade priznate samcu odnosno kućanstvu. Ako su troškovi stanovanja manji od 30% iznosa zajamčene minimalne naknade, pravo na naknadu troškova priznaje se u iznosu stvarnih troškova stanovanja.

(6) Grad Šibenik može naknadu za troškove stanovanja, djelomično ili u potpunosti, podmiriti izravno u ime i za račun korisnika zajamčene minimalne naknade.

2. Prehrana u pučkoj kuhinji

Članak 17.

(1) Pomoć prehrane u pučkoj kuhinji odobrava se prvenstveno korisnicima zajamčene minimalne naknade i drugim osobama uz zadovoljen uvjet prihoda, a iznimno i osobama koje su se našle u teškom materijalnom položaju zbog bolesti ili nekih drugih okolnosti na koje nisu mogle utjecati.

(2) Pomoć uključuje jedan obrok dnevno, u pravilu ručak. Za starije, nepokretne i polupokretne osobe organizirana je dostava obroka na kućnu adresu.

(3) O međusobnim pravima i obvezama glede pružanja usluge prehrane u pučkoj kuhinji za korisnike, Grad Šibenik i Caritas Šibenske biskupije zaključuju ugovor.

3. Privremeni smještaj beskućnika u prihvatilište-prenoćište

Članak 18.

(1) Privremeni smještaj beskućnika u prihvatilište-prenoćište zakonska je obveza.

(2) Veliki gradovi i gradovi sjedišta županija dužni su osigurati sredstva za pružanje usluga smještaja u prihvatilištu-prenoćištu za beskućnike.

(3) O međusobnim pravima i obvezama glede pružanja usluge smještaja u prihvatilištu za beskućnike, Grad Šibenik i Caritas Šibenske biskupije zaključuju ugovor.

4. Podmirenje računa komunalne usluge „Zelenog grada Šibenik“ d.o.o. za korisnike zajamčene minimalne naknade

Članak 19.

(1) Grad Šibenik preuzima obvezu plaćanja cijene za javnu uslugu sakupljanja komunalnog otpada osobama koje koriste pravo na zajamčenu minimalnu naknadu Hrvatskog zavoda za socijalni rad, Područni ured Šibenik i koje imaju prebivalište na području Grada Šibenika.

(2) Odlukom o načinu pružanja javne usluge sakupljanja komunalnog otpada na području Grada Šibenika („Službeni glasnik Grada Šibenika“, broj 12/22) propisan je obvezni sadržaj evidencije o osobama za koje je Grad Šibenik preuzeo obvezu plaćanja.

5. Podmirenje komunalne naknade Grada Šibenika korisnicima zajamčene minimalne naknade

Članak 20.

(1) Vlasnik, odnosno korisnik nekretnine, temeljem Odluke o komunalnoj naknadi („Službeni glasnik Grada Šibenika“, broj 9/18, 1/19, 3/20, 2/21 i 8/21), prema vlastitom zahtjevu, može se, potpuno ili djelomično, osloboditi od plaćanja komunalne naknade ukoliko je korisnik zajamčene minimalne naknade Hrvatskog zavoda za socijalni rad, Područni ured Šibenik, na rok od 1 godine.

6. Jednokratna pomoć

Članak 21.

(1) Jednokratna pomoć može se odobriti samcu ili kućanstvu koje zbog trenutačnih materijalnih teškoća, kao i izvanrednih troškova nastalih zbog trenutačnih životnih okolnosti, nije u mogućnosti podmiriti osnovne životne potrebe.

(2) Jednokratna pomoć može se odobriti samcu ili kućanstvu koji zadovoljavaju socijalni uvjet ili/i uvjet prihoda iz članka 13. i 14. Odluke.

(3) Iznimno, zbog trenutačnih materijalnih teškoća nastalih zbog nesretnog slučaja, velike štete u kućanstvu, ovrhe nad novčanim primanjima, skupog liječenja, nabavke nužnog ortopedskog pomagala koje nije na listi Hrvatskog zavoda za zdravstveno osiguranje te teške bolesti i slično, pomoć, prema ocjeni Odjela, mogu ostvariti podnositelji zahtjeva (samac ili kućanstvo) čija primanja prelaze iznos iz članka 14. stavka 1. ove Odluke.

Članak 22.

(1) Novčani iznos koji samcu ili kućanstvu može biti odobren određuje nadležni Odjel ovisno o cjelokupnim obiteljskim, socijalno-ekonomskim i zdravstvenim okolnostima samca, odnosno članova kućanstva, visini prihoda, radnoj sposobnosti članova kućanstva i broju djece.

(2) Jednokratna naknada može se odobriti korisniku u novcu (isplatom na tekući račun korisnika) ili na način da Grad Šibenik, djelomično ili u potpunosti, podmiri račun izravno ovlaštenoj pravnoj ili fizičkoj osobi koja je korisniku izvršila uslugu.

(3) Jednokratne pomoći dodjeljivat će se do iskorištenja sredstava koja su za tu namjenu osigurana u Proračunu za tekuću proračunsku godinu.

7. Pravo na pomoć za podmirenje troškova slobodno ugovorene najamnine

Članak 23.

(1) Pomoć za podmirenje troškova slobodno ugovorene najamnine može ostvariti samac ili kućanstvo koji nakon što podmire slobodno ugovorenu najamninu ostanu bez dovoljno sredstava za podmirenje osnovnih životnih potreba.

(2) Pomoć za podmirenje troškova slobodno ugovorene najamnine za najmoprimce priznaje se uz predočenje ugovora o najmu stana ili uz drugi odgovarajući dokaz koji nedvojbeno dokazuje da osoba stanuje u statusu podstanara sa slobodno ugovorenom najamninom i presliku mjesečnih režijskih troškova za navedeni stan.

(3) Pravo na pomoć za podmirenje troškova slobodno ugovorene najamnine može se priznati samcu ili kućanstvu uz kumulativno ispunjene uvjete:

- da nisu vlasnici nekretnina, odnosno da su vlasnici neuvjetne ili neodgovarajuće nekretnine koja ne udovoljava higijensko-tehničkim uvjetima za zdravo stanovanje,

- da udovoljavaju uvjetu prihoda iz članka 14. ove Odluke, nakon što se od ukupnih prihoda samca ili kućanstva oduzme rashod kojeg izdvajaju za plaćanje slobodno ugovorene najamnine.

(4) Visina pomoći ovisi o proračunskim sredstvima, a može iznositi do 40% utvrđene visine slobodno ugovorene najamnine iz stavka 2. ovoga članka.

(5) Ne priznaje se pravo najmoprimcu za troškove najamnine, ukoliko je sklopio ugovor o najmu stana s bliskim srodnicima (krvnim srodnicima u ravnoj lozi: otac, majka, djed i baka, a u pobočnoj lozi: brat i sestra).

(6) Na utvrđivanje ovog prava odgovarajuće se primjenjuju odredbe koje se odnose na naknadu za troškove stanovanja.

8. Pravo na pomoć za podmirenje troškova boravka djece u predškolskoj ustanovi

Članak 24.

(1) Pravo na pomoć za podmirenje troškova boravka djece u predškolskoj ustanovi koja je uvrštena u Plan mreže predškolskih ustanova na području Grada Šibenika („Službeni glasnik Grada Šibenik“, broj 11/15 i 7/16), može ostvariti roditelj djeteta koji ima prebivalište na području Grada Šibenika ako kućanstvo koristi pravo na zajamčenu minimalnu naknadu Hrvatskog zavoda za socijalni rad, Područni ured Šibenik.

(2) Iznimno, pravo na pomoć za podmirenje troškova boravka djece u predškolskoj ustanovi može ostvariti i roditelj/skrbnik djeteta uz preporuku stručnog tima Odjela za djecu, brak i obitelj Hrvatskog zavoda za socijalni radi, Područni ured Šibenik.

(3) Ostvarena prava vrijede za razdoblje tekuće pedagoške godine, odnosno do prestanka prava na zajamčenu minimalnu naknadu ili do prestanka potrebe za podmirenjem ovog prava.

(4) Pravo na pomoć za podmirenje troškova boravka djece u predškolskoj ustanovi i način isplate utvrđuje Odjel svojim rješenjem.

9. Pravo na jednokratnu novčanu pomoć za nabavu radnih bilježnica i drugog obrazovnog materijala učenicima osnovnih škola

Članak 25.

Pravo na jednokratnu novčanu pomoć za nabavu radnih bilježnica i drugog obrazovnog materijala učenicima osnovnih škola može ostvariti korisnik temeljem kriterija koje na početku svake školske godine posebnom Odlukom propisuje gradonačelnik.

10. Pravo na novčanu pomoć za visokoškolsko obrazovanje (studentske stipendije po socijalnom kriteriju)

Članak 26.

Pravo na novčanu pomoć za visokoškolsko obrazovanje (studentske stipendije po socijalnom kriteriju) može ostvariti korisnik-redoviti student ako ukupni neto prihod po članu obitelji u prethodnih šest mjeseci ne prelazi utvrđeni postotak iznosa proračunske osnovice.

Red prvenstva po ovom kriteriju ostvaruju studenti s manjim prosjekom prihoda po članu obitelji.

Broj stipendija i visinu novčane pomoći za svaku akademsku godinu utvrđuje gradonačelnik posebnom Odlukom.

Uvjeti za prijavu se objavljuju na stranicama Grada Šibenika početkom svake akademske godine, putem javnog natječaja.

11. Pravo na socijalnu uslugu – pomoć u kući

Članak 27.

(1) Uslugu pomoći u kući pruža Centar za pružanje usluga u zajednici Grada Šibenika, javna ustanova socijalne skrbi koje je osnivač Grad Šibenik.

(2)Usluga pomoći u kući pruža sena području Grada Šibenika te otoka Zlarina i Krapnja, temeljem:

- prava na usluge prema kriterijima iz Zakona, koje se utvrđuje u upravnom postupku Hrvatskog zavoda za socijalni rad, Područni ured Šibenik,

- ugovornog odnosa s korisnikom, ako ne ispunjava uvjete za ostvarivanje prava prema Zakonu, koji plaća usluge na tržišnoj osnovi (izbor vrste, opsega i učestalosti pružanja usluge).

Usluga uključuje:

- organiziranje prehrane – nabava namirnica, pomoć u pripremi obroka, dostava gotovog obroka u kuću,

- obavljanje kućnih poslova - održavanje čistoće prostora, pomoć u organiziranju pranja i glačanja rublja,

- pomoć u održavanju osobne higijene - pomoć pri kupanju i osiguranju drugih higijenskih potreba,

- pomoć u osiguranju osnovne zdravstvene skrbi - posredovanje u zdravstvenim ustanovama (organiziranje pregleda, kontakti s liječnicima, prijevoz do liječnika), dostava lijekova,

- zadovoljavanje drugih svakodnevnih potreba – manji popravci u kući, pomoć u pripremi ogrjeva i slično.

12. Pravo na socijalnu uslugu (polu) boravka za starije osobe – organizirane dnevne aktivnosti

Članak 28.

(1) Pravo na socijalnu uslugu ostvaruju sve zainteresirane starije osobe, a uključivanje u različite aktivnosti ovisi o raspoloživosti kapaciteta/broja već uključenih osoba i visini sredstava osiguranih putem projekata i/ili Grada Šibenika)

(2) Usluga uključuje:

- zdravstveno - preventivne programe aktivnosti za zdravo, aktivno starenje i očuvanje funkcionalnih sposobnosti (tjelovježba s elementima medicinske gimnastike, akcije, edukativna predavanja i radionice različitih stručnjaka vezane za fizičko i mentalno zdravlje),

- kreativne radionice (dramska, pjevačka, plesna, likovna i druge),

- susrete i povezivanje s različitim dobnim skupinama u zajednici,

- organizirane izlete različite tematike i vrste prema interesima korisnika,

- uključivanje u kulturne i druge manifestacije i događanja u gradu i županiji.

13. Pravo na naknadu troškova socijalne mjesečne vozne karte

Članak 29.

Temeljem Općih uvjeta isporuke komunalne usluge komunalnog linijskog prijevoza putnika, „Gradskog parkinga“ d.o.o. Šibenik, broj:11/984-22, od 12. kolovoza 2022. godine („Službeni glasnik Grada Šibenika“, broj 9/22) i Izmjena i dopuna Cjenika javne usluge prijevoza putnika u cestovnom prometu na području Grada Šibenika, broj:9/106-22, od 22. prosinca 2022. godine („Službeni glasnik Grada Šibenika“, broj 1/23) pravo na socijalnu pretplatnu kartu koja vrijedi za sve tri tarifne zone na području Grada Šibenika, imaju sljedeće kategorije putnika:

a) umirovljenici stariji od 65 godina s mjesečnim primanjima nižim od 385,47 eura (2.904,32 kuna), dokaz – odrezak mirovine,

b) osobe bez primanja, starije od 65 godina, koje nisu ostvarile pravo na mirovinu, dokaz – potvrda Hrvatskog zavoda za mirovinsko osiguranje, Područni ured u Šibeniku,

c) korisnici nacionalne naknade za starije osobe, dokaz – rješenje Hrvatskog zavoda za mirovinsko osiguranje, Područni ured u Šibeniku,

d) radno nesposobne osobe s mjesečnim primanjima nižim od 385,47 eura (2.904,32 kuna), dokaz – rješenje o utvrđenoj trajnoj nesposobnosti za rad,

e) roditelji, udovice i djeca poginulih branitelja Domovinskog rata – pravo ostvaruju temeljem popisa nadležnih udruga,

f) korisnici zajamčene minimalne naknade Hrvatskog zavoda za socijalni rad, Područni ured Šibenik, dokaz – potvrda nadležnog zavoda,

g) osobe s utvrđenim 100%-tnim invaliditetom, dokaz – rješenje Hrvatskog zavoda za mirovinsko osiguranje, Područni ured u Šibeniku, o priznatom pravu na naknadu zbog tjelesnog oštećenja od 100% ili rješenje/potvrda Hrvatskog zavoda za socijalni rad, Područni ured Šibenik, o priznatom pravo na osobnu invalidninu (IV. stupanj funkcionalnog oštećenja),

h) pratnja osoba s utvrđenim 100%-tnim invaliditetom (samo u prisustvu osobe koja se prati).

Rad za opće dobro bez naknade

Članak 30.

(1) Grad Šibenik dužan je organizirati rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snositi troškove za provedbu rada za opće dobro i zaštite na radu.

(2) Rad za opće dobro bez naknade izvršava se na temelju ugovora kojim se određuje trajanje rada, mjesto obavljanja rada, opseg i vrsta posla.

(3) Radno sposoban i djelomično radno sposoban samac ili član kućanstva koje je korisnik prava na zajamčenu minimalnu naknadu dužan je odazvati se pozivu Grada Šibenika za sudjelovanje u radovima za opće dobro bez naknade.

(4) Odredba stavka 3. ovoga članka ne odnosi se na osobe iz članka 26. Zakona.

(5) U radovima za opće dobro bez naknade osobe iz stavka 3. ovoga članka mogu sudjelovati od 60 do 90 sati mjesečno.

(7) Hrvatski zavod za socijalni rad, Područni ured Šibenik i Grad Šibenik dužni su međusobno surađivati u provođenju mjere rada za opće dobro bez naknade. Hrvatski zavod za socijalni rad, Područni ured Šibenik, dužan je jednom mjesečno Gradu Šibeniku dostaviti podatke o radno sposobnim ili djelomično radno sposobnim samcima korisnicima zajamčene minimalne naknade te radno sposobnim ili djelomično radno sposobnim članovima kućanstva koje je korisnik zajamčene minimalne naknade.

(8) Grad Šibenik dužan je Hrvatskom zavodu za socijalni rad, Područni ured Šibenik, jednom mjesečno dostaviti podatke o korisnicima zajamčene minimalne naknade koji su uredno pozvani, a nisu se odazvali, niti sudjelovali u radovima za opće dobro.

Razmjena podataka i vođenje evidencije i dokumentacije

Članak 31.

(1) Hrvatski zavod za socijalni rad, Obiteljski centar i drugi pružatelji socijalnih usluga te jedinice lokalne i regionalne samouprave odnosno Grad Zagreb, dužni su razmjenjivati podatke o naknadama i socijalnim uslugama u skladu s propisom kojim se uređuje zaštita osobnih podataka. Razmjenu podataka osigurava Ministarstvo rada, mirovinskog sustava, obitelji i socijalne politike Republike Hrvatske (u daljnjem tekstu: Ministarstvo) putem informacijskih sustava.

(2) Grad Šibenik dužan je voditi evidenciju i dokumentaciju o priznatim pravima u sustavu socijalne skrbi propisanim Zakonom, Pravilnikom o sadržaju i načinu vođenja evidencije i dokumentacije te načinu, rokovima dostave i sadržaju izvješća jedinica lokalne i područne (regionalne) samouprave i općim aktima Grada Šibenika.

(3) Grad Šibenik dužan je o podacima o korisnicima i naknadama iz sustava socijalne skrbi iz evidencije i dokumentacije iz stavka 2. ovoga članka izraditi godišnje izvješće.

(4) Grad Šibenik dužan je jedinici regionalne samouprave dostaviti godišnje izvješće iz stavka 3. ovoga članka u elektroničkom obliku u računalnom programu u vlasništvu Ministarstva do 30. lipnja tekuće godine za prethodnu godinu.

**V. FINANCIRANJE DJELATNOSTI SOCIJALNE SKRBI**

Članak 32.

(1) Grad Šibenik dužan je u svom Proračunu osigurati sredstva za ostvarivanje prava na naknadu za troškove stanovanja pod uvjetima i na način propisan Zakonom.

(2) Iznimno od stavka 1. ovoga članka, dio troškova stanovanja koji se odnosi na troškove ogrjeva korisnika koji se griju na drva, osigurava se iz sredstava državnog proračuna.

(3) Odluku o kriterijima i mjerilima za financiranje troškova stanovanja iz stavka 2. ovoga članka te iznosu sredstava za pojedinu jedinicu lokalne samouprave, za svaku godinu, najkasnije do 30. rujna tekuće godine za iduću godinu, donosi Vlada Republike Hrvatske.

(4) Dio troškova stanovanja koji se odnosi na troškove ogrjeva korisnika koji se griju na drva, Ministarstvo će isplaćivati Gradu Šibeniku mjesečno, unaprijed, na temelju mjesečnog obračuna za prethodni mjesec, sukladno Odluci iz stavka 3. ovoga članka. Navedena sredstva su namjenska i ne smatraju se tekućom pomoći iz državnog proračuna.

(5) Grad Šibenik dužan je jednom godišnje, do 31. siječnja tekuće godine, izvijestiti Ministarstvo o ukupnom utrošku sredstava doznačenih za razdoblje od 1. siječnja do 31. prosinca prethodne godine.

Financijske obveze velikih gradova i gradova sjedišta županija

Članak 33.

(1) Veliki gradovi i gradovi sjedišta županija dužni su poticati i osigurati građanima na svojem području druge oblike materijalne pomoći i potpora kao što je prehrana u pučkim kuhinjama, smještaj beskućnika u prihvatilište ili prenoćište, zbrinjavanje osoba koje primaju zajamčenu minimalnu naknadu u socijalne stanove, subvencije u plaćanju pojedinih socijalnih i drugih usluga sukladno svojim općim aktima i Zakonu, poticati rad udruga i volonterski rad u socijalnoj skrbi te razvijati druge oblike socijalne skrbi na svojem području.

(2) Ako veliki gradovi i gradovi sjedišta županija nisu u mogućnosti osigurati sredstva za prehranu u pučkim kuhinjama, smještaj beskućnika u prihvatilište ili prenoćište ili zbrinjavanje osoba koje primaju zajamčenu minimalnu naknadu u socijalne stanove, u financiranju navedenih pomoći i usluga sudjelovat će i jedinice područne (regionalne) samouprave odnosno Grad Zagreb, u skladu sa svojim financijskim mogućnostima.

(3) U kriznim situacijama, kada obitelj s maloljetnom djecom ostane bez svog doma i nije u mogućnosti sama osigurati smještaj, jedinice lokalne i područne (regionalne) samouprave odnosno Grad Zagreb dužni su osigurati im smještaj u socijalnom stanu ili na drugi način, kako bi se spriječilo odvajanje djece od odraslih članova obitelji.

(5) Radi sprječavanja, ublažavanja i otklanjanja uzroka socijalnog isključivanja korisnika, pružatelj usluge smještaja, Hrvatski zavod za socijalni rad i jedinica lokalne i područne (regionalne) samouprave odnosno Grad Zagreb dužni su surađivati i zajednički planirati aktivnosti za ponovno uključivanje korisnika u život zajednice.

**VI. NADLEŽNOST I POSTUPAK**

Članak 34.

(1) Postupak za priznavanje prava propisanih ovom Odlukom pokreće se na zahtjev stranke ili po službenoj dužnosti.

(2) Postupak iz stavka 1. ovoga članka po službenoj dužnosti, pokreće se na temelju obavijesti članova obitelji, građana, ustanova, udruga, vjerskih zajednica, trgovačkih društava i drugih pravnih osoba te državnih i drugih tijela, kao i na temelju činjenica koje su u drugim postupcima utvrdili stručni radnici Hrvatskog zavoda za socijalni rad.

(3) Za prava i usluge utvrđena ovom Odlukom nadležni su, kako slijedi:

- pravo na naknadu za troškove stanovanja, jednokratnu pomoć, pomoć za podmirenje troškova slobodno ugovorene najamnine, pravo na jednokratnu novčanu pomoć za nabavu radnih bilježnica i drugog obrazovnog materijala učenicima osnovnih škola, pravo na pomoć za podmirenje troškova boravka djece u predškolskoj ustanovi i pravo na novčanu pomoć za visokoškolsko obrazovanje (studentske stipendije po socijalnom kriteriju) – Upravni odjel za društvene djelatnosti Grada Šibenika,

- usluga prehrane u pučkoj kuhinji i usluga smještaja beskućnika u prihvatilište-prenoćište – Caritas Šibenske biskupije,

- pravo na socijalnu uslugu – pomoć u kući i pravo na socijalnu uslugu (polu) boravka za starije osobe – organizirane dnevne aktivnosti – Centar za pružanje usluga u zajednici Grada Šibenika,

- pravo na naknadu troškova socijalne mjesečne vozne karte – „Gradski parking“ d.o.o. Šibenik,

- podmirenje računa komunalne usluge „Zelenog grada Šibenik“ d.o.o. za korisnike zajamčene minimalne naknade – „Zeleni grad Šibenik“ d.o.o. i Upravni odjel za financije Grada Šibenika, temeljem popisa korisnika koji se šalje jednom godišnje,

- podmirenje komunalne naknade Grada Šibenika korisnicima zajamčene minimalne naknade – Upravni odjel za komunalne djelatnosti Grada Šibenika.

(4) Zahtjev stranke za ostvarivanje prava utvrđenih ovom Odlukom podnosi se u pisanom obliku, pisarnici putem nadležnih odjela, uz koji podnositelj zahtjeva prilaže odgovarajuće dokaze i isprave.

(5) Odjel provodi postupak na temeljnim načelima socijalne skrbi sukladno Zakonu.

Članak 35.

(1) Podnositelj zahtjeva dužan je dati istinite osobne podatke, podatke o svom prihodu i imovini, kao i drugim okolnostima o kojima ovisi priznavanje nekog prava.

(2) Za točnost podataka navedenih u zahtjevu podnositelj zahtjeva odgovara materijalno i kazneno.

(3) Uz zahtjev za pokretanje postupka za ostvarivanje prava iz socijalne skrbi, kao i tijekom korištenja prava, podnositelj je dužan dostaviti, odnosno predočiti Odjelu, odgovarajuće isprave odnosno dokaze, potrebne za ostvarivanje prava i usluga utvrđenih ovom Odlukom.

(4) Odjel može odlučiti da se posebno ispitaju relevantne činjenice i okolnosti od kojih ovisi ostvarivanje pojedinačnog prava i usluga, terenskim obilaskom podnositelja zahtjeva/korisnika ili na drugi odgovarajući način, a može zatražiti i od nadležnih ustanova podatke iz službenih evidencija.

Članak 36.

(1) Postupak za priznavanje prava propisanih ovom Odlukom je žuran.

(2) Odjel je dužan donijeti rješenje u roku od 30 dana od dana podnošenja zahtjeva kada se radi o priznavanju prava na naknadu za troškove stanovanja i pomoć za podmirenje troškova slobodno ugovorene najamnine, a u roku od 8 dana kada odlučuje o jednokratnoj novčanoj pomoći i pravu na pomoć za podmirenje troškova boravke djece u predškolskoj ustanovi.

(3) O žalbi protiv rješenja iz stavka 2. ovog članka odlučuje Upravni odjel za zdravstvo, socijalnu skrb, branitelje i civilne stradalnike iz Domovinskog rata Šibensko-kninske županije. Žalba se predaje u roku od 15 dana od dana primitka prvostupanjskog rješenja. Žalba se predaje ovom Odjelu u pisanom obliku neposredno ili šalje poštom, a može se izjaviti i na zapisnik.

Članak 37.

(1) Korisnik je dužan Odjelu prijaviti svaku promjenu činjenica koje utječu na ostvarivanje prava propisanih ovom Odlukom, u roku od 8 dana od nastanka promijenjenih okolnosti.

(2) Ako se promijene okolnosti o kojima ovisi ostvarivanje pojedinog prava iz socijalne skrbi, Odjel će donijeti novo rješenje sukladno odredbama članka 40. Zakona.

(3) Odjel je dužan minimalno jednom godišnje provesti postupak preispitivanja uvjeta za daljnje korištenje prava.

Članak 38.

(1) Korisnik koji je ostvario neko pravo ili pomoć iz socijalne skrbi propisno ovom Odlukom, dužan je vratiti neosnovano primljenu naknadu, odnosno pomoć, ako:

- je ostvario pravo koje mu ne pripada na temelju neistinitih ili netočnih podataka za koje je znao ili morao znati da su neistiniti, odnosno netočni ili ako je ostvari pravo na drugi protupravan način,

- je ostvario pravo zbog toga što nije prijavio promjenu koja utječe na gubitak ili opseg prava, za koju je znao ili je morao znati,

- mu je isplaćena naknada odnosno pomoć na koju nije imao pravo prema rješenju ili mu je naknada, odnosno pomoć, isplaćena u većem iznosu od iznosa određenog u rješenju.

Članak 39.

(1) Kad Odjel utvrdi okolnosti iz članka 38. ove Odluke, pozvat će korisnika da neosnovano primljenu naknadu, odnosno pomoć, vrati u roku od 15 dana od dana zaprimljene obavijesti o utvrđenim okolnostima.

Članak 40.

(1) Odjel može s korisnikom sklopiti nagodbu o načinu i vremenu povrata neosnovano primljene naknade, odnosno pomoći, pri čemu se uzima u obzir imovinsko stanje i socijalni položaj korisnika.

**VII. PRIJELAZNE I ZAVRŠNE ODREDBE**

Članak 41.

(1) Postupci započeti prije dana stupanja na snagu ove Odluke dovršit će se prema odredbama Odluke koja je bila na snazi u vrijeme pokretanja postupka.

(2) U postupku povodom žalbe izjavljene protiv rješenja donesenog prije stupanja na snagu ove Odluke, primijeniti će se odredbe Odluke koja je bila na snazi u vrijeme donošenja prvostupanjskog rješenja.

(3) Danom stupanja na snagu ove Odluke prestaje važiti Odluka o socijalnoj skrbi i drugim socijalnim pravima građana Grada Šibenika („Službeni glasnik Grada Šibenika“, broj 8/15 i 6/22).

(4) Ova Odluka stupa na snagu osmog dana od dana objave u „Službenom glasniku Grada Šibenika".

KLASA: 550-01/23-01/02

URBROJ: 2182-1-05/1-23-1

Šibenik, 2023. godine

GRADSKO VIJEĆE GRADA ŠIBENIKA

 PREDSJEDNIK

dr.sc. Dragan Zlatović

**OBRAZLOŽENJE**

1. **Pravni temelj za donošenje Odluke o socijalnoj skrbi**

Pravni temelj za donošenje Odluke o socijalnoj skrbi Grada Šibenika sadržan je u članku 19.a Zakona o lokalnoj i područnoj (regionalnoj ) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), članku 16. Statuta Grada Šibenika („Služben glasnik Grada Šibenika“ broj 2/21) te članku 289. Zakona o socijalnoj skrbi („Narodne novine“ broj 18/22, 46/22 i 119/22).

Zakon o socijalnoj skrbi („Narodne novine“ broj 18/22, 46/22 i 119/22) temeljni je propis kojim se uređuje djelatnost socijalne skrbi u Republici Hrvatskoj. Zakon je stupio na snagu 17. veljače 2022. godine (prva izmjena Zakona objavljena je u „Narodnim novinama“, broj 46/22 i stupila je na snagu 16. travnja 2022.godine, dok su druge izmjene objavljene u „Narodnim novinama“, broj 119/22 i stupile su na snagu 22. listopada 2022. godine). Socijalna skrb je organizirana djelatnost od javnog interesa za Republiku Hrvatsku čiji je cilj pružanje pomoći socijalno ugroženim osobama.

Sukladno članku 19.a Zakona o lokalnoj i područnoj (regionalnoj ) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članku 16. Statuta Grada Šibenika („Službeni glasnik Grada Šibenika“ broj 2/21), Grad Šibenik u svom samoupravnom djelokrugu obavlja poslove lokalnog značaja kojima se neposredno ostvaruju potrebe građana i to osobito poslove koji se, između ostalog, odnose i na socijalnu skrb.

Zakonom o socijalnoj skrbi koji je stupio na snagu 17. veljače 2022. godine, člankom 289. propisano je da su jedinice lokalne samouprave dužne u svom proračunu osigurati sredstva za ostvarivanje prava za naknadu za troškove stanovanja pod uvjetima i na način propisan Zakonom te da iste mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno Zakonom, na način propisan općim aktom JLS, ako u svom proračunu imaju za to osigurana sredstva.

Izmjenama i dopunama Odluke o socijalnoj skrbi i drugim socijalnim pravima građana Grada Šibenika („Službeni glasnik Grada Šibenika“, broj 6/22), koje su na snazi od 25. lipnja 2022. godine, usklađene su odredbe Odluke o socijalnoj skrbi i drugim socijalnim pravima građana Grada Šibenika („Službeni glasnik Grada Šibenika“, broj 8/15) s važećim Zakonom o socijalnoj skrbi („Narodne novine“, broj 18/22). Tom prilikom je redefinirana naknada za troškove stanovanja, promijenjen je način određivanja iznosa naknade za troškove stanovanja, dok se naknada za troškove ogrjeva brisala iz Odluke jer je novim Zakonom postala dio naknade za troškove stanovanja.

Nakon donošenja novog Zakona, stupile su na snagu još dvije izmjene i dopune Zakona i to u travnju i listopadu 2022. godine.

Prva intervencija u Zakon bila je u travnju 2022. godine radi osiguravanja zaštite u sustavu socijalne skrbi raseljenim osobama iz Ukrajine. Naime, tom izmjenom osigurano je ostvarivanje naknada i usluga u sustavu socijalne skrbi osobama pod  privremenom zaštitom, u skladu s [Provedbenom odlukom Vijeća (EU) 2022/382 od 4. ožujka 2022. o utvrđivanju postojanja masovnog priljeva raseljenih osoba iz Ukrajine u smislu članka 5. Direktive 2001/55/EZ koja ima učinak uvođenja privremene zaštite](https://www.iusinfo.hr/EU-zakonodavstvo/EU721S3C32022D0382) (SL L 71, 4.3.2022.) i Odlukom o uvođenju privremene zaštite u Republici Hrvatskoj za raseljene osobe iz Ukrajine, koju je Vlada Republike Hrvatske donijela 7. ožujka 2022.

Druga intervencija u Zakon bila je u listopadu 2022.godine radi usklađivanja Zakona o socijalnoj skrbi sa [Zakonom o uvođenju eura kao službene valute u Republici Hrvatskoj](https://www.iusinfo.hr/zakonodavstvo/ZA2022B57A803) („Narodne novine“, broj 57/22 i 88/22).

1. **Ocjena stanja, osnovna pitanja koja treba urediti i svrha koja se želi postići uređivanjem odnosa na predloženi način**

Analizom postojeće Odluke o socijalnoj skrbi i drugim socijalnim pravima građana Grada Šibenika („Službeni glasnik Grada Šibenika“, broj 8/15 i 6/22) pokazalo se potrebnim:

* + izmijeniti naziv Odluke o socijalnoj skrbi i drugim socijalnim pravima građana Grada Šibenika na način da se sam naziv pojednostavi te da se naglasi jedinstveno područje primjene Odluke,
	+ popisati sva prava i usluge iz sustava socijalne skrbi koji su već sadržani u drugim općim aktima Grada Šibenika, radi preglednosti i transparentnosti,
	+ povećati cenzuse uvjeta prihoda prema kojima se ostvaruju pojedina prava iz Odluke uzevši u obzir inflaciju i povećanje troškova života,
	+ povećati iznos pomoći/subvencije za podmirenje troškova slobodno ugovorene najamnine uzevši u obzir povećanje iznosa slobodno ugovorenih najamnina na tržištu te nedovoljnog kapaciteta stanova u vlasništvu Grada Šibenika koji se daju u najam građanima pod povoljnijim uvjetima od onih tržišnih,
	+ u iznimnim situacijama, kao što su velike štete u kućanstvu, nesretni slučaj, ovrhe nad novčanim primanjima, skupo liječenje, nabavka nužnog ortopedskog pomagala koje nije na listi HZZO-a te teške bolesti i slično, dati mogućnost Odjelu da, prema diskrecijskoj ocjeni, prizna pravo na jednokratnu novčanu pomoć neovisno o visini prihoda,
	+ specificirati krug korisnika prava i usluga iz sustava socijalne skrbi kojima će biti omogućeno besplatno korištenje usluga boravka djece u predškolskoj ustanovi, budući da je Odlukom o mjerilima za naplatu usluga DV Šibenska maslina i DV Smilje (Službeni glasnik Grada Šibenika broj 12/22) u članku 7. stavku 1. podstavku 1. (široko) određeno da se mjesečno sudjelovanje roditelja/skrbnika u mjesečnoj cijeni usluga umanjuje: „roditelju-korisniku usluga koji koristi prava iz socijalne skrbi, sukladno Odluci Gradskog vijeća Grada Šibenika kojom se uređuje socijalna skrb“.
1. **Potrebna sredstva za provođenje Odluke**

Za provođenje Odluke o socijalnoj skrbi Grada Šibenika osigurana su sredstva u Proračunu Grada Šibenika za 2023. godinu.

1. **Obrazloženje odredbi za provođenje ove Odluke**

Članak: 1.-9. Ovim člancima su utvrđene opće odredbe sadržaja Odluke.

Članak: 10.-11. Ovim člancima su utvrđeni korisnici socijalne skrbi.

Članak: 12.-14. Ovim člancima su utvrđeni uvjeti i kriteriji za ostvarivanje prava iz sustava socijalne skrbi.

Članak: 15.-29. Ovim člancima su utvrđena prava iz sustava socijalne skrbi.

Članak: 30.-33. Ovim člancima su utvrđeni rad za opće dobro bez naknade, razmjena podataka i vođenje evidencija, financiranje djelatnosti socijalne skrbi te financijske obveze velikih gradova i gradova sjedišta županija.

Članak: 34.-40. Ovim člancima su utvrđeni nadležnost i postupak ostvarivanja prava te naknada štete.

Članak: 41. Ovim člankom su utvrđene prijelazne i završne odredbe, odnosno objava i stupanje na snagu Odluke.

IZVJESTITELJ

Mirjana Žurić, dipl.oec.